Jau sun persuenter, perquai che vus essas encunter

Da Chatrina Josty

Jau admet, jau na fim betg. Ha – ti has capitulà! Pensa uss forsa il nunfimader. Kasch tenka! Jau na fim betg – per il mument. Ma sch‘i vess da dar in scumond da fimar, fim jau pir da dretg, per protesta. Jau protest encunter ideas simplas da la politica, encunter ideologias da sanadad ch‘ins vul decretar a tuts. Tge duai lura vegnir sco proxim? Ils uschenumnads "experts" per la sanadad averteschan gia daditg da l‘epidemia dal surpais. Vegn sco proxim in scumond da mangiar tschigulatta u pomfritts?
U il scumond da tretlar? Auters experts, questa giada ils verds, han gia daditg constatà ch’il metan fa donn a l‘ambient. Jau protest encunter scumonds stupids che han per consequenza auters scumonds. Jau protest encunter il bünzlitum ch‘ha consequenzas anc pli bünzligas. Ins s‘imagineschia la sequenta situaziun en la citad da Cuira: Cun in scumond da fimar en las ustarias spost‘ins la scena dals fimaders ora sin via, e tge fan ils fimaders là? Els fiman ed els discurran ed els rian, perquai che fimaders èn insumma persunas pli luschtigas e fan halt, en num da Dieu, in pau canera, e lura fan ils bünzlis, che han in problem cun la canera, in griff tar il telefon e telefonan als bulls, e fertig luschtig èsi.
Jau protest encunter la moda da stgatschar il plaschair ch’almain ils fimaders han anc en lur curta vita. Ma a tgi che di ussa, ti battas, ed il scumond da fimar ha eh in auter senn, a quel di jau, jau sai, e perquai: Jau protest per che las camarieras ed ils camariers hajan aria pli netta, ma lura protest jau er encunter autos che fan sguzias als nas da las servierdüsas che han da purtar las bavrondas ora sin terrassa.
Jau protest encunter il traffic individual e per il traffic public. Quai era en l‘interess dals nunfimaders, ils trens èn numnadamain rauchfreie Zone. E questa sto tanscher.